Швецияның баш ҡалаһы Стокгольм университетында донъя википедистарының Викимедиа Фонды ойошторған сираттағы ҙур сараһы — ирекле белемдең барлыҡ проекттарын берләштергән конференция — Викимания-2019 үтте. Ул «Бергә көслөрәкбеҙ»: Викимедиа, ирекле белем һәм тотороҡло үҫеш өлкәһендәге маҡсаттар" темаһына арналды. Сарала Башҡорт Википедияһы ирекмәне З. ӘЙЛЕ ҡатнашты. Тәүге ике көндә хакатон һәм махсус уҡыу ойошторолһа, артабанғы өс көндә конференциялар, бәхәстәр, осрашыуҙар, тренингтар һәм семинарҙар уҙҙы, хәрәкәттең стратегияһы ҡаралды, йыйылыусылар үҙҙәренең яңы проекттары, эшмәкәрлек йүнәлештәре, яңы идеялары менән уртаҡлашты. Йомғаҡлау ултырышында Викимедиа Фондының башҡарма директоры Кэтрин Мейер (Кэтрин Маэр) Башҡорт Википедияһының әүҙем ирекмәндәре — вики-өләсәйҙәрҙе маҡтап телгә алды. «Миңә бигерәк тә башҡорт өләсәйҙәренең — Рәсәйҙең Башҡортостан тип аталған төбәгендә, нигеҙҙә ауыл райондарында йәшәгән оло йәштәге ҡатын-ҡыҙҙарҙың өлгөһө оҡшай. Улар 2016 йылдан алып рус теленән башҡортсаға мәҡәләләр тәржемә итә һәм бөгөн Википедияның башҡорт бүлеге ошондай тәржемә буйынса донъяның алдынғы 20 бүлеге рәтенә инә. Әйҙәгеҙ, өләсәйҙәрҙе билдәләп китәйек!» — тине ул. Был — Башҡорт Википедияһы өсөн ҙур ҡыуаныс һәм оло ҡаҙаныш. Киләһе Викимания 2020 йылда Бангкокта үтәсәк.